James Zuill Bailey, beter bekend as Zuill Bailey (gebore 1972), is 'n Grammy-bekroonde Amerikaanse tjellis, kamermusikant en artistieke direkteur. Hy is 'n gegradueerde van die Peabody-instituut van die Johns Hopkins-universiteit en die Juilliard-skool, en het op internasionale vlak saam met van die mees gerekende orkeste verskyn. Hy is professor in tjello aan die Universiteit van Texas in El Paso. Bailey het 'n eksklusiewe internasionale opname-kontrak met die Telarc plate-etiket. As konsert-solis het Bailey saam met die simfonieorkeste van Chicago, Dallas, Los Angeles, San Francisco, Buffalo, Ft. Worth, Louisville, Milwaukee, Minnesota, Noord-Carolina, Toronto en Utah gewerk. Hy het saam met die dirigente Alan Gilbert, Andrew Litton, Grant Llewellyn, Itzhak Perlman, James De Priest en Stanisław Skrowaczewski gewerk, en het opgetree saam met die pianis Leon Fleisher, die Juilliard Strykkwartet, die violis Jaime Laredo, en tjelliste Lynn Harrell, Janos Starker en David Martín. Bailey het tydens sy uitverkoopte debuut in New York die volledige Beethoven- tjellosonates saam met die pianis Simone Dinnerstein in die Metropolitan Museum of Art opgevoer .